Forslag til RÅDETS FORORDNING om videreførelse af finansieringen af de planer for forbedring af kvalitet og fremme af afsætningen af visse nødder og johannesbrød, der blev godkendt i henhold til afsnit IIa i forordning (EØF) nr. 1035/72, og om et særligt tilskud til hasselnødder

(forelagt af Kommissionen)

BEGRUNDELSE

1. Baggrund

A. Produktion

1. På verdensplan udgør produktionen af nødder [1] ca. 4 mio. t om året. Hovedproducenterne er USA, hvad mandler angår (82% af verdensproduktionen af mandelfrø), og Tyrkiet, når det gælder hasselnødder (70% af verdensproduktionen af hasselnødder med skal).

[1] 5 produkter (mandler, hasselnødder, valnødder, pistacienødder og johannesbrød).

2. EF har en lang tradition for at producere nødder. Med en ekstensiv og intensiv produktion på et areal, der dækker over 1 mio. ha, tegner EF sig for 34% af det globale høstareal [2]. Heraf er skønsmæssigt 800 000 ha økonomisk produktivt i EF.

[2] EF's ekstensive areal: 1 064 - 1 085 000 ha (verdensareal: 3 148 000 ha). Kilde: FAO 2000.

3. EF står dog kun for 20% af verdensproduktionen [3]. Spanien og Italien er hovedproducentlande. EF er nettoimportør og største forbruger af nødder.

[3] EF-produktion (med skal): 803 000 t (verdensproduktion: 4 042 000 t). Kilde: FAO 2000.

4. Skønt EF's nøddeproduktion arealmæssigt er betydelig, er den kendetegnet ved ringe konkurrenceevne og lave fortjenstmargener. Omkring 70% af EF's nøddeproduktion kan betegnes som "ekstensiv" (ugunstigt stillede områder, dårlige/marginale vækstbetingelser ofte i afsidesliggende, bjergrige eller bakkede områder uden vanding) og 30% som "normal" (bedre sorter, vækstbetingelser, nogle områder med vanding).

B. Særlige foranstaltninger for nødder

1. I 1989 blev der på baggrund af vanskelighederne i nøddesektoren gennem forordning (EØF) nr. 1035/72 (afsnit IIa) indført særlige foranstaltninger for nødder med det formål at afhjælpe utilstrækkelige produktions- og afsætningsfaciliteter. Foranstaltningerne omfatter fem produkter: mandler, hasselnødder, valnødder, pistacienødder og johannesbrød [4].

[4] EF's produktion af kastanjer: samlet høstareal: 63 000 ha med en produktion på 135 000 t/år. Kilde: FAO 2000.

2. Hovedforanstaltningen er finansiering af planer til forbedring af kvalitet og fremme af afsætning [5], som forelægges af producentorganisationer. Det var meningen, at denne foranstaltning skulle være tidsbegrænset, og forbedringsplanerne havde derfor kun en løbetid på ti år.

[5] Foranstaltningerne omfattede også en standardstøtte til oprettelse af producentorganisationer og støtte til etablering af en driftsfond.

3. Forbedringsplanerne finansieres dels ved offentlig støtte (55%), dels af producentorganisationerne (45%). Den offentlige støtte kan højst udgøre 241 EUR for almindelige foranstaltninger og 574 EUR/ha/år for strukturforanstaltninger [6]. EF står for 82% af den offentlige støtte og medlemslandene for 18%.

[6] Strukturforanstaltningerne (rydning og sortsomstilling) er begrænset til 5 år.

4. De særlige foranstaltninger blev ophævet ved forordning (EF) nr. 2200/96. Allerede eksisterende planer kan fortsætte, indtil de udløber ved udgangen af deres tiårsperiode. De sidste planer udløber i 2006/07. Planer, hvis tiårsperiode udløb i 2000, blev støtteberettigede i endnu en periode på op til et år indtil 15. juni 2001 [7].

[7] Rådets forordning (EF) nr. 558/2001.

C. Status over forbedringsplanerne

1. Af EF's 800 000 ha store nøddedyrkningsareal indgår skønsmæssigt 600 000 ha (75%) i forbedringsplaner (det samlede teoretiske areal i planerne er 644 000 ha [8]). Det reelle areal (som der er ansøgt om støtte for, og som er støtteberettiget) er mindre og varierer fra år til år.

[8] 600 000 ha er et skøn over det maksimumsareal, som for øjeblikket er potentielt støtteberettiget (644 000 ha minus indstilling af aktivitet, opgivelse af nøddedyrkningsarealer osv.).

Organiseringsgrad er forskellig i EF. Ved udgangen af 2000 var der 78 aktive producentorganisationer i 5 medlemslande [9].

[9] Oprindeligt blev der registreret 95 planer: E (72), F (11), I (6), EL (3), P (3). På grund af sammenslutninger/indstilling af aktivitet er antallet af fortsat løbende planer nu lavere.

2. For omkring 41% af hele det areal, der er registreret i planer [10], sluttede tiårsperioden i 2000. Dette areal blev støtteberettiget for et elvte år indtil 15. juni 2001.

[10] 246 000 ha ud af 600 000 ha (maksimumsareal, som er støtteberettiget). De 246 000 ha ligger i Spanien.

3. For yderligere 24% (144 000 ha) af det samlede registrerede areal udløber planerne i 2001.

4. For de resterende 35% (210 000 ha) udløber planerne gradvis indtil 2006/07.

D. Anden EF-støtte til nøddeproduktionen

1. Ordningen med driftsfonde i forordning (EF) nr. 2200/96 (almindelig støtteordning for frugt og grøntsager, som er beregnet for producentorganisationer).

2. Strukturforanstaltninger i forordning (EF) nr. 1257/1999 (udviklingsplaner for landdistrikter).

3. Der blev indført en særlig støtteordning for hasselnødder ved forordning (EF) nr. 2200/96 i 1997 for tre produktionsår for at hjælpe producenterne med at imødegå forbigående vanskelige økonomiske vilkår [11]. Ordningen ophørte i produktionsåret 1999/2000.

[11] Forordning (EF) nr. 1474/97: 15 EUR/100 kg hasselnødder med skal.

4. EF kan yde eksportrestitutioner for mandler og hasselnødder; importafgifterne er dog relativt lave

E. Budget [12]

[12] Eksklusive særlig støtte til hasselnødder.

Fra 1990 til og med 2000 udgjorde EF's udgifter til de særlige foranstaltninger mere end 830 mio. EUR.

2. Kommentarer til den nuværende nøddeproduktion

1. Ved hjælp af forbedringsplanerne er udbuddet blevet bedre fordelt i Frankrig og Spanien. Konkurrencedygtige producentorganisationer i alle medlemslande har investeret i produktionen, bl.a. sortsomstilling, og i infrastrukturer og udstyr i forbindelse med afsætning.

2. Men trods ti års støtte via forbedringsplanerne er det ikke lykkedes for EF's nøddeproduktion at blive konkurrencedygtig på verdensplan [13]. Specielt er EF-produktionen sårbar over for import af mandler (USA) og hasselnødder (Tyrkiet).

[13] Sammenligning med USA's mandelproduktion: gennemsnitsudbyttet i USA er op til 10 gange højere end i EF's ekstensive dyrkningsområder. Mere intensive former for nøddeproduktion (valnødder i Frankrig og nogle hasselnødder i Italien) får dog en betydelig støtte, specielt fra driftsfonde (forordn. (EF) nr. 2200/96, art. 15).

3. Situationen for mandler er blevet forværret, fordi USA producerer og afsætter stigende mængder af dette produkt. Derimod har der for hasselnødders vedkommende været en periode med relativ prisstabilitet i de sidste fem år indtil 2001.

4. Mange ugunstigt stillede områder kan kategoriseres som "kronisk ikke-konkurrencedygtige". Hvis der ikke fremover investeres mere end hidtil, vil disse områder ikke blive økonomisk konkurrencedygtige.

5. For mange producenter er nødder er dog ofte den vigtigste indkomstkilde. Der er kun få dyrkningsalternativer: vin-, oliven-, kornavl eller skovbrug er ikke umiddelbart gennemførlige alternativer, og disse sektorer kæmper selv med markedsproblemer.

6. Nøddeproduktion er også vigtig af ikke-økonomiske grunde. Nøddedyrkning spiller en vigtig rolle for miljøet, fordi beplantningerne modvirker erosion og fungerer som brandbælter. Desuden er de af betydning for turismen. Denne sektor giver således beskæftigelsesmuligheder og er derfor i høj grad med til at bevare den sociale struktur i landdistrikterne.

3. Forslaget

1. Kommissionens rapport til Rådet fra januar 2001 [14] indeholder en beskrivelse af situationen i nøddesektoren, når det gælder EF-støtte. På baggrund af denne rapport og efterfølgende drøftelser i Rådet, Europa-Parlamentet og andre institutioner samt i sektoren som helhed gjorde Rådet den 23. juli 2001 følgende:

[14] Rapport om gennemførelsen af forordning (EF) nr. 2200/96 om den fælles markedsordning for frugt og grøntsager KOM(2001) 36 endelig.

a) noterede sig, at Kommissionen har indledt en grundig analyse af alle aspekter af denne sektor, specielt økonomiske, sociale og miljømæssige aspekter,

b) opfordrede Kommissionen til at fremlægge konklusionerne af denne analyse og eventuelle relevante forslag så hurtigt som muligt [15];

[15] Analysen løber frem til begyndelsen af 2002 og forventes senest afsluttet i slutningen af maj 2002.

c) indtil da må der findes en løsning for de producentorganisationer, hvis forbedringsplaner udløber i 2001, og som derfor ikke vil være omfattet af budgettet for 2002.

2. På den baggrund foreslås følgende i vedlagte forslag til forordning:

a) producentorganisationer, hvis planer omfatter arealer, der udløber i 2001 (som oprindeligt begyndte i 1990 eller 1991) kan ansøge om fortsat finansiering af nøddearealer i en periode på op til et år,

b) der kan kun ansøges om fortsat finansiering indtil den 15. juni 2002, så udgifterne falder ind under budgettet for 2002,

c) der kan kun ydes offentlig støtte for arealer, der modtager støtte i planens sidste år [16], og støtten kan højst være på 241,50 EUR/ha; EF-bidraget må højst udgøre 75%.

[16] 10. år, eller 11. år for producentorganisationer, som var berettiget til et elvte år ifølge forordning (EF) nr. 558/2001.

d) i ét produktionsår ydes der en særlig støtte for hasselnødder til de producentorganisationer, som ikke har nogen gavn af bestemmelserne i a).

3. Forslaget indebærer en meget enkel ordning i og med, at producentorganisationerne ikke skal forelægge en tillægsplan, og at gældende bestemmelser i gennemførelsesforordningen (EØF) nr. 2159/89 anvendes med de fornødne ændringer.

2001/0275 (CNS)

Forslag til RÅDETS FORORDNING om videreførelse af finansieringen af de planer for forbedring af kvalitet og fremme af afsætningen af visse nødder og johannesbrød, der blev godkendt i henhold til afsnit IIa i forordning (EØF) nr. 1035/72, og om et særligt tilskud til hasselnødder

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til forslag fra Kommissionen [17],

[17] EFT C

under henvisning til udtalelse fra Europa-Parlamentet [18],

[18] EFT C

under henvisning til udtalelse fra Det Økonomiske og Sociale Udvalg [19], og

[19] EFT C

ud fra følgende betragtninger:

(1) I afsnit IIa i Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager [20] er der fastsat en række særlige foranstaltninger, som skal afhjælpe de utilstrækkelige produktions- og afsætningsfaciliteter for visse nødder og johannesbrød. Der ydes støtte til producentorganisationer, der har modtaget en særlig anerkendelse, og som har indgivet en af myndighederne godkendt plan om at forbedre kvaliteten og fremme afsætningen af deres produkter.

[20] EFT L 118 af 20.5.1972, s.1. Forordning senest ændret ved Kommissionens forordning (EF) nr. 1363/95 (EFT L 132 af 16.6.1995, s. 1).

(2) Den særlige støtte til at udfærdige og gennemføre en plan for forbedring af kvalitet og fremme af afsætning, jf. artikel 14, litra d), nr. 2), i forordning (EØF) nr. 1035/72, ydes i højst ti år, hvorefter det finansielle ansvar overgår til producenterne.

(3) Forordning (EØF) nr. 1035/72 blev ophævet ved Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager [21]. I artikel 53 i forordning (EF) nr. 2200/96 blev det dog fastsat, at rettigheder, som producentorganisationer har erhvervet i henhold til afsnit IIa i forordning (EØF) nr. 1035/72, skal bestå, indtil de udløber.

[21] EFT L 297 af 21.11.1996, s. 1. Forordning senest ændret ved Kommissionens forordning (EF) nr. 911/2001 (EFT L 129 af 11.5.1999, s. 3).

(4) En række planer udløb i 2000, som var det tiende år i disse planers tiårsforløb. Ved Rådets forordning (EF) nr. 558/2001 af 19. marts 2001 om videreførelse i op til et år af finansieringen af visse planer for forbedring af kvalitet og fremme af afsætning, der blev godkendt i henhold til afsnit IIa i forordning (EØF) nr. 1035/72 [22] blev der åbnet mulighed for at videreføre støtten til disse planer i et elvte år.

[22] EFT L 84, 11.5.2001, s.1.

(5) En række andre planer udløb i 2001, som var det tiende år i de pågældende planers tiårsforløb.

(6) I henhold til forordning (EF) nr. 2200/96 forelagde Kommissionen Rådet en rapport om gennemførelsen af forordning (EF) nr. 2200/96 om den fælles markedsordning for frugt og grøntsager [23]. Rapporten indeholder også en vurdering af resultaterne af de særlige foranstaltninger for nødder og johannesbrød, der gennemføres i henhold til afsnit IIa i forordning (EØF) nr. 1035/72.

[23] KOM(2001)36 endelig

(7) I betragtning af nøddesektorens store miljømæssige og sociale betydning bør de producentorganisationer, hvis forbedringsplaner udløber i 2001, og som fortsat opfylder anerkendelseskriterierne, kunne få finansieringen af deres planer videreført for 2001 på budgettet for 2002. Dette bør også gælde producentorganisationer, hvis oprindelige forbedringsplaner udløb i 2000, men blev videreført ved forordning (EF) nr. 558/2001.

(8) Også områder, der indgår i en plan godkendt i 1990 eller 1991, og som senere er blevet optaget i/overført til en anden plan ved sammenslutning eller overtagelse af producentorganisationer, bør kunne være støtteberettigede.

(9) Kun støtteansøgninger for arbejder, der gennemføres indtil den 15. juni 2002, bør kunne finansieres. Planer, hvis tiende år udløb efter den 15. juni 2000, var kun berettigede til et elvte år med EF-støtte indtil den 15. juni 2001 ifølge forordning (EF) nr. 558/2001. Af hensyn til kontinuiteten bør disse planer være berettigede til EF-støtte i perioden 15. juni 2001 - 31. december 2001.

(10) For at forenkle forvaltningen bør der kun kunne ydes støtte for arealer, for hvilke der blev indgivet en støtteansøgning i planens sidste år.

(11) En periode på op til et år er ikke tilstrækkelig til at afslutte rydningsforanstaltninger, efterfulgt af genplantning og/eller sortsomstilling som omhandlet i artikel 2, stk. 1, i Rådets forordning (EØF) nr. 790/89 af 20. marts 1989 om fastsættelse af den faste tillægsstøtte til oprettelse af producentorganisationer samt af maksimumsbeløbet for støtten til forbedring af kvaliteten og fremme af afsætningen i sektoren for nødder og johannesbrød [24]. Den maksimale hektarstøtte bør derfor også betales for andre foranstaltninger, jf. artikel 2, stk. 2, i samme forordning, og EF's bidrag bør højst udgøre 75%.

[24] EFT L 85 af 30.3.1989, s. 6.

(12) Kommissionens forordning (EØF) nr. 2159/89 af 18. juli 1989 om fastsættelse af gennemførelsesbestemmelser til de særlige foranstaltninger for nødder og johannesbrød, der er fastsat i afsnit IIa i forordning (EØF) nr. 1035/72 [25] bør anvendes i den periode, hvor støtten videreføres.

[25] EFT L 207 af 19.7.1989, s.19. Forordning senest ændret ved forordning (EF) nr. 1363/95 (EFT L 132 af 16.6.1995, s. 8).

(13) For at rette op på den økonomiske situation for hasselnødder bør der ydes et fast tilskud for hasselnødder, som høstes i produktionsåret 2001/02, til producentorganisationer, som ikke er berettiget til at videreføre forbedringsplaner i medfør af denne forordning -

UDSTEDT FØLGENDE FORORDNING:

Artikel 1

Anerkendte producentorganisationer, som producerer og afsætter nødder og/eller johannesbrød og modtager støtte i henhold til afsnit IIa i forordning (EØF) nr. 1035/72, og hvis planer for forbedring af kvalitet og fremme af afsætning blev godkendt i 1990 eller 1991 eller omfatter arealer, der blev godkendt i 1990 or 1991, kan ansøge om, at støtten til de pågældende arealer videreføres i op til et år, på de betingelser, der er fastsat i artikel 2 og 3 i nærværende forordning.

I den periode fortsætter producentorganisationerne med at gennemføre planen i den form, den havde, da den blev godkendt for det sidste år.

I denne forordning forstås ved "planens sidste år": det tiende år for arealer, der blev godkendt i 1991, og det elvte år for arealer, der blev godkendt i 1990 og videreført i henhold til forordning (EF) nr. 558/2001.

Artikel 2

Støtten:

a) ydes for og begrænses til arealer, for hvilke der er indgivet en støtteansøgning for planens sidste år,

b) må højst udgøre 241,50 EUR/ha, hvoraf EF-bidraget højst må udgøre 75%,

c) ydes for en periode på op til et år umiddelbart efter, at planens sidste år er udløbet, dog ikke længere end til den 15. juni 2002.

Planer, der videreføres i henhold til forordning (EF) nr. 558/2001, og hvis sidste år begynder efter den 15. juni 2000, er berettiget til EF-støtte i perioden fra den 15. juni 2001 til udgangen af det sidste år.

Artikel 3

Forordning (EØF) nr. 2159/89 gælder med de fornødne ændringer for planer, hvortil der ydes støtte i henhold til artikel 1.

Om nødvendigt vedtages der yderligere gennemførelsesbestemmelser efter proceduren i artikel 46 i forordning (EF) nr. 2200/96.

Artikel 4

Artikel 55 i forordning (EF) nr. 2200/96 affattes således:

"For hasselnødder, der høstes i produktionsåret 2001/02, ydes der et tilskud på 15 EUR/100 kg til producentorganisationer, der er anerkendt i henhold til forordning (EØF) nr. 1035/72 eller i henhold til nærværende forordning, og som iværksætter en plan for forbedring af kvaliteten som omhandlet i artikel 14d i forordning (EØF) nr. 1035/72 eller et driftsprogram som omhandlet i artikel 15, og som ikke modtager den støtte, der er fastsat i artikel 1 og 2 i forordning (EF) nr....../2001."

Artikel 5

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

>TABELPOSITION>